[pic] | KOMISIJA EVROPSKIH SKUPNOSTI |

Bruselj, 20.5.2005

KOM(2005) 199 končno

Predlog

SKLEP SVETA

o določanju smernic Komisije pri pogajanjih glede sprememb Konvencije o fizičnem varovanju jedrskega materiala

(predložena s strani Komisije)

OBRAZLOŽITVENI MEMORANDUM

UVOD

Konvencija o fizičnem varovanju jedrskega materiala (v nadaljnjem besedilu KFVJM) je bila podpisana leta 1980, veljati pa je začela leta 1987. KFVJM je podpisalo 106 držav in Evropska skupnost za atomsko energijo (v nadaljnjem besedilu EURATOM)[1]. Vse države članice Evropske unije so pogodbenice KFVJM.

V skladu s členom 18. 4 a) KFVJM je Euratom podpisal KFVJM 13. 6. 1980 in pristopil k njej 6. 10. 1991[2].

Cilj KFVJM je zlasti uporaba ukrepov fizičnega varovanja pri mednarodnem prevozu jedrskega materiala.

Leta 1999 je nekaj držav navedlo, da KFVJM ni dovolj obširna in da je potrebna revizije, zlasti ker ni vključevala nekaterih pomembnih vidikov fizičnega varovanja. Najdene so bile pomanjkljivosti pri varovanju materiala pri domači uporabi, skladiščenju in prevozu. Poleg tega se konvencija ne posveča dovolj zaščiti jedrskih objektov pred zlonamernimi dejanji. V odgovor na te pomisleke je generalni direktor Mednarodne agencije za atomsko energijo (IAEA) junija 2001 ustanovil „odprto skupino pravnih in tehničnih strokovnjakov, ki bo pripravila osnutek spremembe KFVJM“, da bi preučila, če je KFVJM treba spremeniti.

Skupina se je sešla šestkrat na Dunaju (prvi sestanek je potekal 3. decembra 2001). Evropska komisija (v nadaljnjem besedilu Komisija) je sodelovala pri vseh sestankih skupine. Skupina je končala z delom marca 2003 in predstavila končno poročilo, kateremu je bil priložen osnutek spremembe. Prejele so ga vse pogodbenice KFVJM, vključno s Komisijo v imenu Euratoma. Ker pa je bilo v tem prvem predlogu spremembe veliko določil v oklepajih, glede katerih se na razpravah niso mogli sporazumeti, ni bilo večine pogodbenic, potrebne za sklic konference o spremembah.

Tako je medtem skupina 25 pogodbenic KFVJM pod vodstvom Avstrije junija 2004 pripravila nov predlog spremembe KFVJM. Ta spremenjeni predlog bi lahko imeli za „soglasnega“.

Glavna sprememba je ta, da je v tem novem predlogu seznam temeljnih načel fizičnega varovanja jedrskega materiala in jedrskih objektov, ki je bil prej v prilogi, vključen v besedilo, in sicer dobesedno.

Tudi spremenjeni predlog je sekretariat Mednarodne agencije za atomsko energijo poslal vsem pogodbenicam KFVJM, da bi v skladu s členom 20 KFVJM pričel postopek za sklic konference o spremembah.

Komisija je spremenjeni predlog prejela septembra 2004. Za sklic konference o spremembi mora Mednarodna agencija za atomsko energijo prejeti zahtevo od večine pogodbenic KFVJM. Potrebna večina bo verjetno dosežena v prvem polletju 2005.

PREDLAGANE SPREMEMBE KFVJM

Glavni namen sprememb je razširiti obseg Konvencije, ki se zdaj osredotoča večinoma na mednarodni prevoz jedrskega materiala, da bi se bolj obširno posvečala domači uporabi, skladiščenju in prevozu jedrskega materiala, pa tudi varovanju jedrskega materiala in jedrskih objektov pred sabotažami. Poleg tega predlagane spremembe poudarjajo pomen odgovornosti posameznih držav za fizično varovanje in za varstvo zaupnih podatkov. Nazadnje je zaradi izboljšanja ureditve fizičnega varovanja priložen seznam temeljnih načel fizičnega varovanja jedrskega materiala in jedrskih objektov.

Glavne točke predvidene spremembe KFVJM so:

Zlasti se uvede nov člen 1A , ki določa cilje KFVJM. Zaradi razširitve obsega KFVJM se posodobi člen 2 , v člen 1 pa se vključita novi definiciji „sabotaže“ in „jedrskega objekta“.

Poleg tega je v drugem odstavku člena 2 Konvencije izpostavljena odgovornost posameznih držav za fizično varovanje.

Člen 6 Konvecije, ki zadeva varstvo zaupnih informacij, se ustrezno dopolni in posodobi v skladu z razširitvijo obsega KFVJM.

Doda se nov člen 2A o uvedbi pravne obveznosti, ki vključuje vzpostavitev, izvajanje in vzdrževanje primerne ureditve fizičnega varovanja, ki bo v skladu s cilji fizičnega varovanja, vzpostavitev in vzdrževanje zakonskega in predpisnega okvira ter ustanovitev in imenovanje pristojnega organa ali organov.

Isti člen uvaja pravno obveznost, ki se nanaša na nova temeljna načela fizičnega varovanja jedrskega materiala in jedrskih objektov, v kolikor je to smiselno in izvedljivo.

Poleg tega se KFVJM okrepi z uvedbo novih ukrepov sodelovanja v primerih verodostojne grožnje sabotaže jedrskega materiala ali jedrskega objekta, ali dejanske sabotaže le-teh ( člen 5 ), in z vpeljavo novih kaznivih dejanj v povezavi s sabotažo, sodelovanjem pri kaznivem dejanju ali tihotapljenju, ter organizacijo ali usmerjanjem le-teh ( člen 7 ).

VLOGA SKUPNOSTI IN DRŽAV ČLANIC PRI MEDNARODNIH POGAJANJIH ZA SPREMEMBO KFVJM

Prvi odstavek člena 101 Pogodbe Euratom določa, da: „Skupnost lahko v okviru svojih pristojnosti prevzema obveznosti s sklepanjem sporazumov ali pogodb s tretjo državo, …“.

Vlogo in pristojnosti Skupnosti znotraj okvira KFVJM je leta 1978 jasno določilo Sodišče Evropskih skupnosti[3]:

Odstavek 21: „…člen 2(e) (Pogodbe Euratom) Skupnosti nalaga, da z ustreznim nadzorom zagotavlja, da se jedrske snovi ne uporabljajo za druge namene kakor za tiste, ki so predvideni, pri tem pa ne dela razlik glede na naravo in okoliščine te uporabe ter nazadnje ne upošteva, da se sam izraz „nadzorni ukrepi“, s katerim Pogodba opredeljuje določbe poglavja VII, lahko uporablja širše kot le v primeru, da uporabnik jedrski material uporabi v drugačne namene, kot jih je navedel. Pogodba tukaj predvideva vse odklone uporabe jedrskih materialov, ki vključujejo tveganje za varnost, se pravi nevarnost navzkrižja z življenjsko pomembnimi interesi javnosti in držav. Zato ne more biti dvoma, da je koncept „nadzornih ukrepov“, kot ga določa Pogodba, dovolj obširen, da lahko vključuje tudi ukrepe fizičnega varovanja.“

Odstavek 27: „…Tako lahko samo Skupnost zagotavlja, da se pri upravljanju jedrskega materiala na ravni Skupnosti ščitijo splošne potrebe javnosti.“

Odstavek 28: „Tako je Skupnost tista, ki ima na podlagi svoje lastninske pravice pooblastila, da skladno rešuje nepredvidene razmere. V kolikor je tako cilj osnutka konvencije obvladovanje novih tveganj, je Skupnost vpletena kot lastnica materialov, ki jih je treba zaščititi.“

Nazadnje je Sodišče odločilo, da „je udeležba držav članic pri KFVJM ... združljiva z določbami Pogodbe Euratom le pod pogojem, da je Skupnost kot taka, kar zadeva njena pooblastila in pristojnosti, kot pogodbenica KFVJM enakovredna podpisnicam državam članicam.“

Ob podpisu KFVJM je Komisija depozitarju navedla, kateri členi zanjo ne veljajo, tako kot za mednarodne organizacije, ki pristopijo k KFVJM, določa člen 18.4.c). V obrazložitvi je navedeno, da členi 7–13[4] ne veljajo za Skupnost, v nasprotju s posameznimi državami članicami.

SKLEPI

Glede na zgoraj opisane predlagane spremembe KFVJM in navedeno odločitev Sodišča Evropskih skupnosti mora Skupnost še naprej v celoti sodelovati pri mednarodnih pogajanjih za spremembo navedene Konvencije, zlasti zato, da bi zagotovila skladnost določb KFVJM in Pogodbe Euratom ter ustrezne sekundarne zakonodaje.

Zato Komisija Svetu predlaga, naj v skladu z drugim odstavkom člena 101 Pogodbe Euratom sprejme priloženi sklep, ki Komisijo pooblašča, da se v okviru načrtovane konference o spremembah KFVJM v zvezi z zadevami, ki so v pristojnosti Skupnosti, pogaja glede sprememb KFVJM v skladu s priloženimi smernicami.

Predlog

SKLEP SVETA

o določanju smernic Komisije pri pogajanjih glede sprememb Konvencije o fizičnem varovanju jedrskega materiala

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti za atomsko energijo (v nadaljnjem besedilu Euratom) in zlasti drugega odstavka člena 101 Pogodbe,

ob upoštevanju predloga Komisije[5],

ob upoštevanju naslednjega:

1. Člen 2 e) Pogodbe Euratom od Skupnosti zahteva, da „z ustreznim nadzorom zagotavlja, da se jedrske snovi ne uporabljajo za druge namene kakor za tiste, ki so predvideni“.

2. Konvencija o fizičnem varovanju jedrskega materiala (v nadaljnjem besedilu KFVJM) je bila podpisana leta 1980, veljati pa je začela leta 1987. KFVJM je podpisalo 106 držav in Euratom. Vse države članice Evropske unije so pogodbenice KFVJM.

3. Kmalu bo sklicana konferenca o spremembah v skladu s členom 20 KFVJM.

4. Sodišče Evropskih skupnosti[6] je odločilo, da „je udeležba držav članic pri KFVJM ... združljiva z določbami Pogodbe Euratom le pod pogojem, da je Skupnost kot taka, kar zadeva njena pooblastila in pristojnosti, kot pogodbenica KFVJM enakovredna podpisnicam državam članicam“ ter da „se lahko nekatere obveznosti KFVJM, ki zadevajo Skupnost, izvajajo le s tesnim sodelovanjem med Skupnostjo in državami članicami, tako pri pogajanjih in sklepanju dogovorov kot tudi pri izpolnjevanju prevzetih obveznosti.“

5. Skupnost bo zato polno sodelovala pri pogajanjih o spremembi KFVJM, zlasti zato, da bi zagotovila skladnost določb Konvencije in Pogodbe Euratom ter ustrezne sekundarne zakonodaje.

SKLENIL:

Edini člen

Komisija se v okviru načrtovane konference o spremembah KFVJM v zvezi z zadevami, ki so v pristojnosti Skupnosti, pogaja glede sprememb KFVJM v skladu s priloženimi smernicami.

V Bruslju, [… ]

Za Svet

Predsednik

PRILOGA

Pogajalske smernice

Med pogajanji Komisija skrbi za to, da se zagotavlja skladnost sprememb Konvencije s politikami in določbami Pogodbe Euratom ter ustrezno sekundarno zakonodajo.

[1] Stanje 8.11.2004.

[2] Sklep Sveta z dne 9. junija 1980 o odobritvi sklenitve Mednarodne konvencije o fizični zaščiti jedrskega materiala s strani Komisije, UL L 149, 17.6.1980, str. 41.

[3] Odločitev Sodišča 1/78 z dne 14. novembra 1978, PSES 1978, str. 02151

[4] Členi 7–13 KFVJM vsebujejo definicije kaznivih dejanj, pregona in izročitve storilcev kaznivega dejanja ter s tem povezane zadeve.

[5] UL C […], […], str. […].

[6] Odločitev Sodišča 1/78 z dne 14. novembra 1978, PSES 1978, str. 02151.